Започна изграждането на кръгово движение на изхода на Карлово | ФИЛИБЕТО
Започва изграждането на кръгово кръстовище на Подбалканския път I-6, при входа на град Карлово.
Инвестицията е за близо 781 хил. лв. и средствата са от бюджета на Агенция „Пътна инфраструктура“. Днес бе направена първата копка на обекта.
Новото кръстовище е в началото на Карлово, в посока Сопот, и ще замени досегашното триклонно кръстовище с обходния път на града. Предвижда се и изграждането на подходи към локални платна.
Целта е извеждане на транзитното движение от центъра на Карлово, повишаване безопасността на движение и намаляване до минимум на предпоставките за пътни инциденти. Новото кръстовище ще бъде и с енергоефективно LED осветление.
Строително-монтажните работи ще бъдат изпълнени от „ПСТ Груп“ ЕАД. Стойността на договора е 780 626,98 лв. без ДДС. Строителният надзор ще осъществява „План инвест Пловдив” ЕООД, а техният договор е за 8 820 лв. без ДДС. Срокът за изпълнение е 60 календарни дни.
Първият етап от изпълнението на проекта включва изграждане на южната част на кръговото кръстовище. При извършването на строителните работи ще бъде въведена временна организация с двупосочно движение, а скоростта ще е ограничена до 40 км/ч. Очаква се строителните работи да приключат преди началото на активния туристически сезон, тъй като Подбалканският път I-6 е алтернативен маршрут на АМ „Тракия“.
Това е третото кръгово кръстовище, което се изгражда на входно-изходните кръстовища на града. Другите две са на изхода за Пловдив и за Калофер в посока Бургас.
Одобреният проект за временна организация на движението предвижда МПС да преминават по обходен маршрут: от кръстовището на ул. „Ген. Карцов“ и ул. „Дъбенско шосе“, по ул. „Дъбенско шосе“ до кръстовището на Околовръстен път с пътя за с. Дъбене и обратно. Като алтернативен маршрут може да се използва и ул. „Ген. Заимов“, която осигурява удобна връзка между улиците „Ген. Карцов“и „Теофан Райнов“.
ПредишнаВ Пловдив с празник отбелязаха Световния ден на здравето на устатаСледващаРокерите посрещат Първа пролет и откриват Мото сезон 2019